# Ashihara Karate

### Fra Wikipedia, den frie encyklopædi

Du har nye beskeder (forskel fra næstsidste redigering).

Ashihara Karate er en japansk karatestilart, som blev stiftet af Hideyuki Ashihara i 1980. Stilen er således en af de yngste i verden. Ashihara-organisationens officielle navn er NIKO, hvilket står for New International Karate Organization (på japansk: Shin Kokusai Karate do Renmai Ashihara Kai Kan). Ashihara Karate er hovedsageligt baseret på Kyokushin-karatestilarten, imidlertid med visse ændringer, blandt andet i måden, man kæmper på. Ashihara Karate indeholder også mange teknikker, som Hideyuki Ashihara selv har opfundet. Endvidere er denne stilart kendt for at være en udpræget Kampteknik-stilart, hvor man rammer sin modstander, i stedet for blot at markere, som man gør det i mange andre stilarter. I undervisningen lærer man at bevæge sig i forhold til modstanderens valg af angreb, hvilket går under navnet Sabaki-metoden.

Ashihara Karate bliver ledet af den såkaldte Kancho (stormester). Indtil Hideyuki Ashiharas død den 24. april 1995, blev Ashihara Karate ledet af ham selv. Derefter blev ledelsen overtaget af hans søn, Hidenori Ashihara.

### [redigér] Historie

Hideyuki Ashihara blev født den 5. december 1944 nær Hiroshima. I 1960 flyttede han til Japans hovedstad Tokyo, hvor han året efter, begyndte at udøve karate. Dengang udøvede han Kyokushin-karate, og blev undervist af selveste Masutatsu Oyama, som var Kyokushin-karatens stifter. I 1964 fik Hideyuki Ashihara sort bælte (også kaldet Shodan). To år efter blev han anvist om at åbne en dojo (træningssal) på Shikoku-øen af Kyokushin-organisationen. Først blev dojoen åbnet i byen Nomura, senere i Yawatahama. Snart efter fik Hideyuki Ashihara ry for at være en storslået instruktør. Studerende kom fra nær og fjern, og modtog undervisning af ham. En af hans lokale elever, Joko Ninomiya, vandt i 1978 den kendte Kyokushin All-Japan-turnering.

I midten af 1970'erne begyndte Hideyuki Ashihara at udvikle sine egne karate-teknikker, og efterhånden begyndte han også at undervise i dem. Han udformede flere cirkulære teknikker, i stedet for de sædvanlige lineære teknikker, som Kyokushin hovedsageligt består af. Han flyttede herpå sin vigtigste dojo til Matsuyama (dojoen Honbu i Matsuyama er stadig hovedskole), hvor han fortsatte med at undervise i og udbrede sin egen form for karate. Ashihara-stilarten, som den blev kaldt, skilte sig helt fra Kyokushin i 1979, på grund af det stigende antal afvigelser fra den traditionelle Kyokushin. Året efter lod Hideyuki Ashihara sin egen organisation, NIKO, åbne. Herefter lod han sig, som værende leder af en karate-organisation, bære titlen Kancho, som betyder stormester.

Mange af de, som studerede Ashihara Karate, hjalp til med at sprede den nye karate-stilart, ved selv at blive instruktører, og åbne dojoer i andre byer, og tilmed i andre lande. Antallet af medlemmer steg intenst i den kommende tid. Hideyuki Ashihara døde dog allerede i 1995 (i en alder af kun 51) og hans søn, Hidenori Ashihara, tog hans plads som Kancho, leder af NIKO. Hidenori Ashihara leder stadig NIKO i dag.

Efter forlydende har Ashihara Karate ændret sig meget under Hidenori Ashiharas ledelse. Specielt skulle de katas, som Hideyuki Ashihara udviklede, være blevet omformet betydeligt. Desuden blev en bæltegrad tilføjet (bæltegraderne er imidlertid forskellige fra dojo til dojo). Man mener også, at de skrappere regler og undervisningsmetoder er blevet modificeret.

Et tidligere medlem af NIKO, David Cook, dannede den såkaldte European Ashihara Karate Organization i 1990, og i 1993 blev International Ashihara Karate Organization (IAKO) stiftet på European Summer Camp i Holland. Hoosain Narker og Dave Jonkers var begge med til at stifte IAKO. Senere samme år, efter at David Cook havde været i Sydafrika, sørgede Hoosain narker for, at de to organisationer blev flettet ind i hinanden, og organisationen ‘’Ashihara Karate International’‘ (AKI) var blevet stiftet.

Der findes adskillige klubber, hvis undervisning afviger fra det oprindelige Ashihara Karate, som Hideyuki Ashihara underviste i i Japan. En japaner ved navn Makoto Yoshida stiftede endda en ny stilart ud fra Ashihara Karate. Han kaldte den Shintaikudo. En anden stilart, Enshin, blev i 1988 stiftet af Joko Ninomiya. Det er tydeligt, at denne stilart er baseret på Ashihara Karate, men man kan heller ikke undgå at bemærke, at stilen indeholder mange af Ninomiyas egne idéer.

### [redigér] Viborg Karate Skole

  Hovedartikel: Viborg Karate Skole

Ashihara Karate-skolen i Viborg er den ældste i Europa, og fungerer derfor som hovedkvarter for Europa og USA. Skolen blev stiftet i 1980 af Jens Bjerrekjær, som nu bærer titlen Shihan. Hvert år siden 1994 er verdensmesterskaberne i Ashihara Karate, det såkaldte Sabaki Challenge Spirit, blevet afholdt i Viborg i påsken. Desuden afholder Viborg Karate Skole årligt en international sommerlejr på Livø. Mange lande bliver repræsenteret ved begge disse beginheder. Sommerlejren på Livø er desuden (foruden Honbu i Japan) det eneste sted, hvor man kan blive gradueret til tredje dan inden for Ashihara Karate. Endvidere var Viborg Karate Skole den første skole uden for Japan, som blev besøgt af Kancho Hidenori Ashihara. Dette foregik i 1997.

### [redigér] Klubber

I Danmark findes der Ashihara Karate-klubber i flere byer:

- Grenå
- Hadsund
- Hobro
- Kolding
- København
- Randers
- Sønderborg
- Toftlund
- Viborg (Viborg Karate Skole)
- Århus

### [redigér] Se også

- Viborg Karate Skole
- Sabaki Challenge Spirit

### [redigér] Udgående links

- Ashihara Karate Danmark
- NIKO’s officielle side.
- AKI’s officielle side.

Hentet fra "http://da.wikipedia.org../../../a/s/h/Ashihara_Karate_5d78.html"

Kategorier: Japansk kampsport | Kampsport

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg

##### Andre sprog

- English
- 日本語
- Русский
- Svenska